**Celei de lângă mine**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aş vrea să fiu ce n-am să fiu

Purtat de a mea soartă!

În gândul tău vreau să mă ştiu

Şi nu pribeag la poartă!

Să-ţi fiu al nopţilor popas

În clipele mai grele,

Să merg cu tine pas cu pas

Pe drumul către stele!

Şi flori în cale să-ţi aştern

Prinos pentru iubire,

Să uiţi de timpul trist şi tern

Ce trece peste fire!

Eu aş mai vrea umbră să-ţi fiu,

Dar nu-ţi feri privirea!

Rămân doar umbră, să nu ştiu

Ce-nseamnă rătăcirea.

Aş vrea să fiu ce n-am să fiu:

Un gând, o amăgire,

Doar eu cu tine să mă ştiu

Pierdut în amintire!

Iar când somnul şi tăcerea

Vor spune noapte bună,

Eu îţi voi fi mângâierea,

Tu, raza mea de lună!

Şi peste ani, istorii noi

Ne-or duce către stele,

Dar le vom trece amândoi

Uniţi în toate cele.